
Forord

Gjennom de siste tiårene har organisasjonsfaget utviklet seg i mange nye retninger. Til dels skyldes dette at det har vokst fram nye vitenskapelige syn innen samfunnsfagene og humaniora. I lærebøker for studenter i faget organisasjonsteori rekker ikke alltid forfatterne å få med de siste retningene, eller de presenteres så langt bak i boken at studentene ikke rekker å lese om dem. Vår ambisjon med denne læreboken har derfor vært å presentere så vel eldre som nyere perspektiver innen organisasjonsteorien. Vårt utgangspunkt har også vært at vi vil presentere utviklingen fra en skandinavisk synsvinkel, med skandinaviske eksempler.

Vi har skrevet de ulike delene av boken utfra våre egne spesialkunnskaper og interesser. I visse kapitler har vi sammenfattet utviklingen og status for forskningen innen en retning, mens vi i andre presenterer våre tolkninger av klassiske teorier.

Arbeidet har gitt oss en mulighet til å fordype oss i vårt emne og til å lese tekster som vi lenge ikke hadde tatt oss tid til å trenge inn i.

Konkret har vi sporet opp gamle og nyere kilder, lest oss opp i ulike forskningsretninger med deres respektive bakgrunner, og sist, men ikke minst, tilegnet oss en bedre kjennskap til våre kollegers kunnskaper og bokhyller.

Vi vil takke alle som har bidratt aktivt til arbeidet. Barbara Czarniawska, GRI, Handelshögskolan ved Göteborgs universitet, Rolf Lind, Stockholms universitet, Lars Bengtsson, Ekonomihögskolan ved Lunds universitet, Staffan Grahn, Handelshögskolan ved Göteborgs universitet og Rune Brandel, Karlstad universitet, har lest og gitt konstruktive kommentarer til manuset i sin helhet. Mats Alvesson og Hans Knutsson, Ekonomihögskolan ved Lunds universitet, Torbjörn Stjernberg og Ola Bergström, Handelshögskolan ved Göteborgs universitet, Eva Gustavsson, GRI, Handelshögskolan ved Göteborgs universitet, Henrik Janson, Historiska institutionen ved Göteborgs universitet, Tor Hernes, Handelshøyskolen BI og Johann Packendorff, Kungliga Tekniska Högskolan ved Stockholms universitet har gitt viktig faglig bistand til enkelte kapitler. Karin Landmér har lest korrektur. Henrik Zetterquist har bistått med eksempler, og Carina Blohmé hos Liber har bistått med redigering av den siste utgaven. En spesiell takk rettes til kolleger som har måttet holde ut våre forelesninger om gamle klassikere etter hvert som lesingen og skrivingen skred fram!

Til sist, takk til våre nærmeste!

Göteborg og Lund, april 2011

Ulla Eriksson-Zetterquist, Thomas Kalling og Alexander Styhre








Forord til den norske utgaven

Endelig har den svenske boken Organisasjon och organisering kommet i norsk, bearbeidet utgave. Som oversetter og medforfatter er det med stolthet jeg setter punktum etter en lang og krevende prosess. Foruten oversettelse og tilpasning av originalteksten til norske forhold, har den fra min side omfattet skriving av et kapittel om makt i organisasjoner. Det har i dette arbeidet vært en stor glede å få dykke inn i de klassiske teoriene som mine svenske kollegaer presenterer, og ikke minst å få fordype meg i maktperspektivet, som altså er mitt selvstendige bidrag til boken. Organisasjonsteori vil bli et viktig bidrag til organisasjonsfaget i Norge, for både studenter og forelesere, da den gir en sammenfattende og lettfattelig fremstilling av både eldre og nyere perspektiver og teorier.

Takk til Tor Paulsson og Nils Jørgen Gundersen i Cappelen Damm Akademisk, som har bistått meg i arbeidet.

Tromsø, 20. mai 2014

Kristin Woll








KAPITTEL 1
Introduksjon til organisasjonsteorien

I dette kapittelet presenteres bokens sentrale begreper og temaer. Kapittelet inneholder


	en redegjørelse for sentrale begreper som organisasjon, organisering, administrasjon, management og lederskap


	en diskusjon om hva en teori er, og hvordan en teori kan brukes som et verktøy for å forstå hvordan organisasjoner og bedrifter fungerer


	en redegjørelse for hvordan boken er bygd opp, og hvordan den bør leses





LÆRINGSMÅL

Etter å ha lest dette kapittelet skal du kunne gjøre rede for bokens nøkkelbegreper. Du skal kunne gjøre rede for hva en organisasjon er, og hva organisering er. Du skal også kunne skille mellom organisasjon, administrasjon, management og lederskap. I tilegg skal du kunne gjøre rede for samt forklare ulike begrepspar man bruker i studier av organisasjoner.



En organisasjon kan betraktes som noe vi alle, og til enhver tid, er medlemmer i, og som alltid finnes rundt oss. Organisasjon er et veldig vidt begrep som kan omfatte grupperinger som familien, venner eller kollegaer, ideelle foreninger, idrettslag, bedrifter, myndigheter, politiske partier, regjeringer, internasjonale institusjoner som FN og WHO og i noen sammenhenger en hel nasjon (Ahrne 1990). I dag tilbringer vi store deler av tiden i ulike organisasjoner. Etzioni (1975, sitert av Casey 2002: 63) skriver: «we are born in organizations, educated by organizations, and most of us spend much of our lives working in organizations». Organisasjoner er noe vi forutsetter og tar for gitt på mange måter. Og noe som tas for gitt, er vanskelig å forholde seg til, både analytisk og kritisk. Organisasjoner er betydningsfulle økonomiske enheter som kontrollerer en stor del av verdens eiendeler: «The US Institute for Policy Studies … estimates that the Top of 200 corporations control over a quarter of the world’s economic activity but employ less than a third of one percent of the world’s population» (Webb 2004: 720). Flere multinasjonale foretak har i dag en omsetning som er større enn bruttonasjonalproduktet til enkelte små vesteuropeiske land som Norge og Danmark. Organisasjonsteorien hjelper oss til å forstå og forklare hvordan organisasjoner fungerer, og hvordan de forandres over tid.


Bokens nøkkelbegreper

Gjennom det vi skriver om organisasjoner og organisering, viser vi at disse to begrepene belyser henholdsvis en enhet (organisasjon) og en prosess (organisering). Det er viktig å være klar over at det ikke bare er foretak og myndigheter som anses som organisasjoner, men også kulturelle begivenheter, som kunstutstillinger, rockefestivaler og sportsarrangementer som fotball-VM eller Birkebeinerrittet, politiske sammenkomster og familietilstelninger, som brylluper eller begravelser. Alle disse er eksempler på organiserte virksomheter som belyses direkte eller indirekte gjennom organisasjonsteorien. Begrepene organisasjon og organisering er i det hele tatt dynamiske begreper som fanger opp mange sosiale og samfunnsmessige aktiviteter. Det innebærer imidlertid at det er et behov for tydelige definisjoner av begrepene om de skal gi mening når de brukes. Vi vil derfor starte med en gjennomgang av organisasjonsteorien og presentere nærmere noen relevante temaer og nøkkelbegreper.


Organisasjon

Vi kan undre oss over hvorfor så mange mennesker ønsker å organisere seg i større grupper. Årsaken kan være at man innser at det er nødvendig med samarbeid hvis man ønsker å oppnå noe som man ikke kan få til alene. Dersom flere mennesker gjennom samarbeid kan få oppfylt egne behov og samtidig oppnå felles mål, vil organiseringen bli desto mer formålstjenlig. Dersom det i tillegg er behov for spesielle verktøy for å oppnå felles mål, og vi ikke har anledning til å finansiere eller håndtere disse selv, vil samarbeid være løsningen. Når prosessene blir mer kompliserte og inkluderer flere aktiviteter, vil det være behov for å ha noen som strukturerer og samordner de ulike oppgavene. De fleste innser at det er nødvendig å ha noen som tar ansvar for å lede gruppen fram mot et felles mål. Dermed blir det også sentralt å skille den som leder arbeidet fra de aktivitetene som utføres (Wren 1972).

I definisjoner av begrepet organisasjon refereres det ofte til måloppnåelse, samarbeid, ressursbehov, strukturbehov og behov for ledelse på ulike måter. En klassisk definisjon gis av Chester Barnard (1938), som hevder at siden vi mennesker ikke klarer å komme oss dit vi vil alene, velger vi å samarbeide. Når vi samarbeider, må vi også samordne eller koordinere handlinger og aktiviteter. En organisasjon kan derfor, ifølge Barnard (1938: 72), defineres som «a system of consciously coordinated personal activities or forces». Dette er en klassisk definisjon av begrepet, og den mest brukte innenfor organisasjonsfaget. Det er imidlertid verdt å poengtere at selve definisjonen av begrepet organisasjon har blitt modifisert over tid. Det kan illustreres med noen eksempler: I 1960-årene ble det ofte understreket at organisasjoner er sosiale systemer som kjennetegnes ved en spesiell rasjonalitet som sosiologen Max Weber kaller målrasjonalitet. Etzioni utviklet en definisjon som er tro mot tankesettet som preget perioden:


Organizations are social units (or human groupings) deliberately constructed and reconstructed to seek specific goals … Organizations are characterized by: (1) division of labor, power, and communication responsibilities, divisions which are not random or traditionally planned to enhance the realization of specific goals; (2) the presence of one or more power centres which control the concerted efforts of the organization and directs them toward its goal … (3) substitution of personnel, i.e., unsatisfactory persons can be removed and others assigned their tasks (Etzioni 1964: 3).



Organisasjoner framstilles her som maskinlignende konstruksjoner, med klare og tydelige målsettinger og en mengde ulike komponenter som kan byttes ut. Fra 1970-årene og framover blir det såkalte systemteoretiske perspektivet framhevet. Etzioni (1964) blir kritisert for dette perspektivet og dets manglende forståelse for faktiske hendelser og prosesser i organisasjoner, og for at stor vekt på struktur går på bekostning av individene. Et annet perspektiv, som er vanlig innenfor organisasjonsteorien, går ut på at organisasjoner kan forstås som sosiale konstruksjoner. Det betyr at organisasjoner i like stor grad betinges av de ansattes handlinger og oppfatninger som av organisasjonens forhold til omverdenen. Czarniawska-Joerges definisjon er et godt eksempel på en forståelse av organisasjoner som avviker fra Etzionis. Her legges det vekt på at organisasjoner er kollektivt skapte sosiale konstruksjoner.


Organizations are … nets of collective action distinguished by artifacts and meaning related to that action. An anthropology of complex organizations should study the constructions of meanings and artifacts typical (or unique) for complex organizations (Czarniawska-Joerges 1992: 186).



I stedet for å snakke om system og målsettinger er Czarniawska-Joerges opptatt av at organisasjoner må ses som kollektive og bygd opp av handlinger, og videre at organisasjoner skaper mening for sine ansatte eller medlemmer. Denne tilstanden beskriver sosialantropologen Alfred Radcliffe-Brown (1958: 169) slik: «[W]hile structure refers to arrangements of persons, organization refers to the arrangement of activities.» Ettersom vi forsøker å finne måter å ordne, forstå og kontrollere vår sosiale omverden på, skapes større sosiale enheter. Disse gir oss kunnskap om hvordan omverdenen kan betraktes, og hjelper oss med å håndtere det som er usikkert. Organisasjoner blir derfor en tilstand i det sosiale samspillet, hvor motsetningen er anarki og kaos (Douglas 1986).

Scott har forsøkt å integrere de ulike perspektivene og har formulert tre komplementære definisjoner. Den første definisjonen bygger på en forståelse av at organisasjoner er som rasjonelle systemer, hvor formaliserte strukturer og felles mål er det sentrale. «Organizations are collectivities oriented to the pursuit of relatively specific goals and exhibiting relatively highly formalized social structures» (Scott 1992: 23). Den andre definisjonen bygger på en forståelse av at organisasjoner er som naturlige systemer, det vil si systemer som skal fungere i en verden i endring og derfor må sikre sin overlevelse og reproduksjon. «Organizations are collectivities whose participants share a common interest in the survival of the system and who engage in collective activities, informal structures, to secure this end.» Den siste definisjonen bygger på en forståelse av at organisasjoner er åpne systemer. Organisasjoner er åpne for innflytelse og inntrykk fra omverdenen: «Organizations are systems of interdependent activities linking shifting coalitions of participants; the systems are embedded in – dependent on continuing exhanges with and constituted by – the environment in which they operate.» Disse tre perspektivene fanger opp ulike tradisjoner innen organisasjonsfaget.



Organisering

Fra 1980-årene av har det blitt vanligere å skille mellom organisasjon og organisering. I 1969 publiserte den amerikanske organisasjonsforskeren Karl Weick boken The Social Psychology of Organizing hvor han argumenterer for hvor viktig det er å forstå organisasjoner som noe som er i kontinuerlig endring, og at organisering er den prosessen som skaper organisasjoner. Med andre ord: Organisasjoner oppstår fordi mennesker vil organisere seg. Begrepet organisasjon beskriver noe statisk, mens begrepet organisering i større grad beskriver hva som skjer i en organisasjon. Innenfor organisasjonsteorien finnes det både studier av organisasjoner og studier av organisering. Barbara Czarniawska-Joerges skriver følgende:


One often speaks of actors entering and leaving an organization, inhabiting it, moving from one organization to another, crossing the organizational boarders, engaging in «gate-keeping». Yet despite such physical, object-like metaphors, one speaks again and again of what people are doing, and of how different actions relate to one another. Also, in discussing organizations, one often refers to nets of actions people perform. Although many different people may be involved in creating and recreating a given net of actions, once no one is doing so any longer, the net ceases to exist. A factory in which no one produces anything any more is not an organization and may well be referred to simply as «that old factory building». It is organizing that makes organizations, not the other way around (Czarniawska-Joerges 2002: 316).



For å oppsummere kan vi si at organisering er den prosessen hvor individer koordinerer egne aktiviteter innenfor organisasjonens rammer. Resultatet av en slik prosess er det som kalles for en organisasjon.

Det betyr at dersom en organisasjon skal oppstå og holdes i live, kreves det en organisering.



Andre vanlige begreper

Også en del andre begreper vil bli brukt i denne boken. For eksempel er administrasjon, eller foretaksadministrasjon, et begrep som går igjen, og som handler om den daglige organiseringen i en organisasjon. Administrasjonsbegrepet rommer ikke begreper som innovasjon, entreprenørskap og markedsutvikling, så vi kan si at administrasjon forutsetter at organisasjonens omverden er stabil og forutsigbar. Det engelske ordet management er også mye brukt, og det har flere betydninger. Management kan brukes som et samlebegrep for organisasjonens ledere, og det kan brukes i omtrent samme betydning som styring eller organisering. I sin klassiker The Practice of Management (1955) definerer Peter Drucker management som en skapende aktivitet som produserer et økonomisk resultat:


The ultimate test of management is business performance. Achievement rather than knowledge remains, of necesessity, both proof and aim. Management, in other words, is a practice, rather than a science of a profession, though containing elements of both (Drucker 1955: 7).



Mer enn førti år senere defineres management slik av Boje, Gephart og That-chenkery (1996: 2):


The activities of social actors and their interventions into organized human processes, particularly actors with discrete formal statuses that provide the legitimate authority to direct and coordinate the behavior of other social actors.



Betydningen av begrepet management er altså på mange måter ganske lik betydningen av begrepet organisering – da begge begrepene omhandler en pågående aktivitet. Begrepet lederskap er vanlig forekommende i forbindelse med organisasjon og organisering. Lederskap brukes som regel for å betegne en kombinasjon av administrative funksjoner og mer strategiske aktiviteter og beslutninger. Lederen skal kort og godt se til at den daglige driften fungerer, samtidig som vedkommende har ansvar for å se til at virksomheten er konkurransedyktig ved å gjennomføre nødvendige endringer av virksomheten. Fred Fiedler definerer ledelse slik:


The individual in the group given the task of directing and coordination task-relevant group activities or who, in the absence of a designated leader, carries the primary responsibility for performing these functions in the group (Fiedler 1968: 8).



Det finnes mange begreper og synonymer som kan brukes for å beskrive hvordan organisasjoner fungerer. En av bokens målsettinger er å gjøre leseren oppmerksom på forskjellen mellom begrepene, hvordan de er dannet, og hvordan de brukes i organisasjoner. Det kan virke rart at det er vanskelig for organisasjonsteorifeltet å bli enig om en universell, almenngyldig og alment anvendelig definisjon av begrepet organisasjon. Forskning bygger imidlertid på denne typen løpende diskusjoner av sentrale begreper, og det finnes derfor ofte ingen absolutt definisjon av begrepene. Det er likevel behov for noen klare definisjoner når det skal skapes en felles plattform for diskusjoner mellom ulike parter innen et fagfelt.

Formålet med denne boken er blant annet å peke på hvordan begrepene organisasjon og organisering kontinuerlig er i endring, og hvordan de er gjenstand for pågående debatter og diskusjoner. Nettopp derfor er det viktig å peke på begrepet pluralisme i organisasjonsteorien: mange ulike, kompletterende og i noen tilfeller motstridende perspektiver har alle en plass innenfor det forsknings- og teoriområdet som kan benevnes som organisasjonsteori. Det innebærer at ulike organisasjonsteorier har ulike styrker og svakheter når de skal forklare hendelser og forhold i en organisasjon. Strategiteori kan være relevant med hensyn til å forklare hvorfor noen foretak er mer framgangsrike enn andre, men mindre relevant med hensyn til å forklare hvorfor det er forholdsvis få kvinnelige ledere i norske børsnoterte selskaper. I forbindelse med det siste vil organisasjonsteori med feministiske perspektiver være mer relevant. Teorier er en slags intellektuelle verktøy som kan brukes for å analysere ulike deler og utsnitt av vår verden. I en kompleks verden er det behov for flere perspektiver og mange teorier som til sammen dekker store deler av det komplekse bildet.




Hva er en teori?

Denne boken handler om teorier om organisasjon og organisering, det som med et felles begrep kalles for organisasjonsteori. Hva er så en teori? En teori kan beskrives som en måte å forklare og forstå de fenomenene som vi ser i verden rundt oss på. Begrepet teori har sin opprinnelse i det greske ordet theori som betyr «perspektiv» eller «betraktning». En teori er et intellektuelt verktøy som kan brukes for å analysere ulike sosiale, psykologiske, biologiske eller fysiske fenomener. En teori kan sies å være en samling av begreper som beskriver en hendelse, en type atferd eller et fenomen.

En vanlig oppfatning er at teorier er absolutte sannheter som det ikke kan stilles spørsmål ved. Derfor er det viktig å presisere at teorier i all hovedsak er sosiale konstruksjoner, og at de er avhengig av å være i overensstemmelse med oppfatningen til et visst antall autoriteter innfor et område for å overleve. En teori i fysikk overlever dersom det er en overenstemmelse mellom ulike forskere innenfor fagområdet fysikk om at den aktuelle teorien er godkjent for å gjelde et visst område. Innenfor samfunnsvitenskapen er dette sosialkonstruktivistiske aspektet av begrepet teori særlig viktig da det som regel er vanskelig å «bevise» en samfunnsteori. I denne boken vil vi se på teorier mer som verktøy enn som sannheter. Teorier er viktige i den forstand at de skal hjelpe til med å forklare og forstå noe. Key (1999: 317) framhever følgende resonnement: «Theory is a systematic attempt to understand what is observable in the world. It creates order and logic from observable facts which may appear tumultuous and disconnected.» Silverman (1970: 176) skriver: «A theory is a statement in general terms about the likely relationship between two or more phenomena.» En teori er som regel kortfattet og er helst formulert i ett eller flere begreper samtidig som den har et forklaringsinnhold. «What’s called theory always offers maximum facility with minimal vocabulary» (Serres 1997: 73). Videre kan en teori forklare noe som er direkte observerbart, samtidig som den har til hensikt å forklare underliggende forhold. «Theory seeks to give a name to what secretly holds the machinery together» (Adorno 2000: 176).

Teori er altså et verktøy som kan hjelpe studenten og forskeren til å forstå og analysere det som skjer i organisasjoner. Formålet med denne boken er å gi en introduksjon til en rekke teorier som brukes innenfor organisasjonsteori.



Begrepspar i studier av organisasjoner

Når en forsker anvender en teori, er det vanlig at forskeren i tilnærmingen til studieobjektet sitt identifiserer et antall parametrer som hun eller han vil undersøke. Slike parametrer kan for eksempel være beslutningstaking, kommunikasjon eller lederskap.

Ettersom teorier er verktøy som kan brukes for å forstå hendelser og aktiviteter i en organisasjon, er det viktig at forskeren velger en teori som belyser eller hjelper forskeren til å forstå det fenomenet vedkommende ønsker å studere. For å vise hvordan ulike teorier implisitt inneholder en rekke antakelser, skal vi diskutere fem begrepspar. Disse begrepsparene er organisasjon–menneske, stabilitet–endring, rasjonalitet–ikke-rasjonalitet, mann–kvinne og formell struktur–uformell struktur. Se tabell 1.1 nedenfor.


Tabell 1.1 Eksempel på begrepspar ved analyse av organisasjoner







	BEGREPSPAR VED ANALYSE AV ORGANISASJONER






	1.

	Organisasjon

	Menneske




	2.

	Stabilitet

	Endring




	3.

	Rasjonalitet

	Ikke-rasjonalitet




	4.

	Mann

	Kvinne




	5.

	Formell struktur

	Uformell struktur






De fem begrepsparene illustrerer ganske godt de ulike perspektivene som ulike organisasjonsteorier innebærer. For eksempel kan én teori belyse individenes rolle i organisasjonen, mens en annen teori er opptatt av organisasjonen som helhet. Videre kan én teori belyse hvorfor en organisasjon holder seg stabil, mens en annen teori forklarer hvordan en organisasjon er i kontinuerlig endring.


Organisasjon–menneske

Et viktig begrepspar er organisasjon–menneske, som indirekte knytter an til det som er denne bokens tema: organisasjoner. Alle de bøker og studier det refereres til i denne boken, er til en viss grad bygd på en forståelse av organisasjoner som noe «mer» enn en samling individer. En sentral idé er at samarbeid mellom mennesker gir et bedre resultat. Det går igjen i flere organisasjonsperspektiver, som for eksempel i scientific management, transaksjonskostnadsteori, sosioteknikk og kulturperspektivet. Noen teoriskoler er særlig interessert i organisatoriske faktorer, mens andre er mer opptatt av individuelle faktorer. Strategiteori er noe som tar for seg «store» analyseenheter, som organisasjoner, nettverk av organisasjoner og bransjer. Andre teorier, for eksempel beslutningsteori og agentteori, bygger på en rekke antakelser om individers atferd. Mange teorier skiller menneskelige faktorer fra organisatoriske faktorer. Når det gjelder teorier om lærende organisasjoner, pleier disse å skille mellom individuell kunnskap og organisatorisk kunnskap.

Begrepsdikotomien organisasjon–menneske er også relevant i konkrete arbeidssituasjoner. Enkelte aktiviteter kan utføres bedre dersom to eller flere personer samarbeider. De fleste teoretikere er enige om at organisasjoner er helt avhengige av og dessuten påvirket av sine medlemmer og deres individuelle kvaliteter, noe som kan komme til utrykk på flere måter. Ledere og organisasjonsgründere antas ofte å ha stor og vidtrekkende innflytelse på organisasjonens utforming og velvære. Dyktige ingeniører på forskningsavdelingen kan påvirke hvilke produkter og tjenester organisasjonen kan markedsføre, og hvilke produksjonsprosesser organisasjonen bruker. I produksjonsrettede organisasjoner er det ofte nettopp produksjonsarbeiderne som påvirker organisasjonskulturen – om ikke annet så fordi de gjerne utgjør majoriteten av de ansatte.



Stabilitet–endring

Et annet viktig begrepspar innenfor organisasjonsteorien er knyttet til stabilitet versus endring, både i organisasjonens omverden og i selve organisasjonen. Stabilitet respektiv endring kan dreie seg om praktisk talt alt som har med organisasjonen å gjøre: etterspørsel etter organisasjonens tjenester og produkter, tilgang på arbeidskraft, teknisk utvikling, regler og så videre. Selve ideen om at disse faktorene er mer eller mindre foranderlige over en viss tidsperiode, går igjen i blant annet strategiteori, systemteori, evolusjonær teori, kritisk teori, organisasjonsteori og institusjonell teori.

En organisasjon må under alle omstendigheter forholde seg til endringer eller mulige endringer i omverdenen. Organisasjoner som ikke klarer å tilpasse seg endringer i omverdenen, vil ha problemer med å overleve. Det handler ikke bare om radikale endringer, organisasjoner må også hele tiden «finjustere» seg.

Mange norske foretak og organisasjoner har ikke gjort noe spesielt med tanke på radikale endringer, men har over tid forandret kommunikasjonsmønster, arbeidsrutiner og annet som karakteriseres mer som inkrementelle endringer.

Endringer i organisasjoner, enten de er små eller store, krever sitt og må ikke gjøres for ofte. Endringer er først og fremst forbundet med kostnader. Det koster å lære seg noe nytt, og ofte er endring forbundet med konflikter og motstand mot endring. I et kortsiktig økonomisk perspektiv er det med andre ord bra om en organisasjon slipper å endre arbeidsprosessene. Det er viktig å være klar over at fleksibilitet på ingen måte er smertefritt eller kostnadsfritt når det gjelder implementering. Mange organisasjoner forandrer seg så lite som mulig, til tross for at de fleste erkjenner at det å være god på forandring, og dessuten være fleksibel og innovativ, i dag er høyere verdsatt enn å være rigid og tradisjonsbunden.



Rasjonalitet–ikke-rasjonalitet

Rasjonalitet–ikke-rasjonalitet er et av de mest sentrale begrepsparene i organisasjonsteorien. Med rasjonalitet mener man en rekke egenskaper og kvaliteter som ikke bestandig er så opplagte som man skulle tro. Som eksempler på rasjonalitet brukes ofte begreper som lovregulering, standardisering, kontroll, rutiner og tydelighet. Alle disse begrepene viser at rasjonaliteten innebærer en tydelig metodikk med klare avgrensninger og avveininger mellom ulike alternativer på basis av forskjellige målsettinger og verdier.

Det motsatte av rasjonalitet, som er ikke-rasjonalitet, eller irrasjonalitet, innebærer ofte at noe skjer uten at tydelige målsettinger og vurderinger ligger til grunn. Begrepsparet rasjonalitet–ikke-rasjonalitet er nokså komplisert. Man kan bruke hurtigmatrestauranter for å illustrere det. Hurtigmatrestauranter er ofte organisert etter svært rasjonelle prinsipper for struktur, arbeidsdeling, arbeidsmiljø og effektivitet. Restaurantene kan beskrives som svært avanserte og finjusterte organisasjoner med det formål å lage noenlunde bra mat til en så lav kostnad som mulig. På den måten er hurtigmatrestauranter rasjonelle organisasjoner. På den annen side genererer disse restaurantene veldig mye søppel, og de har svært negativ effekt på menneskenes matvaner og fysiske helse, med tanke på overvekt og dårlig tannhygiene. Det gir grunnlag for å diskutere hva som er rasjonelt, og hva som er irrasjonelt. En hurtigmatrestaurant kan derfor anses som rasjonell på én måte, men irrasjonell på en annen.

Innenfor organisasjonsteorien har begrepet rasjonelt vært sentralt helt fra Taylors vitenskapelige arbeidsledelse (Scientific Management) fram til dagens omfattende organisasjonsledelsesmetoder og -teknikker. Det er slutt på å jakte på den ultimate metoden når det gjelder ledelse av organisasjoner, og i dag fokuseres det heller på «situasjonstilpassede» ledelsesteknikker og lokale praksiser. Det er viktig å ha i bakhodet at når noen viser til «rasjonelle metoder» eller en «rasjonell styreform», går de gjerne ikke nærmere inn på hva det egentlig betyr. Det finnes ingen rasjonalitet uten handlinger, og handlingene er alltid bare rasjonelle ut fra et gitt perspektiv. Begrepet rasjonalitet er derfor i høy grad problematisk. Når noen proklamerer at de skal «rasjonalisere» en virksomhet, det vil si fristille arbeidskraft, er dette rasjonelt i den forstand at det reduserer bedriftens kostnader. Samfunnsøkonomisk kan imidlertid denne «rasjonaliseringen» i høy grad være irrasjonell. Uansett hvilken betydning og hvilket innhold man legger i begrepet rasjonalitet, står det sentralt innenfor samfunnsvitenskapen og organisasjonsteorien, og det er derfor viktig både å kjenne til og forholde seg til det.



Mann–kvinne

Det fjerde begrepsparet som kan hjelpe oss til å forstå organisasjoner, er relasjonen mellom mann og kvinne. I dagliglivet representerer begrepene mann og kvinne en rekke ulike egenskaper og atferder. En mann er først og fremst mann, og det forventes at han oppfører seg som en mann. På samme måte dømmes en kvinnes handlinger ut fra at hun er kvinne. Begrepene mann og kvinne er derfor å betrakte som kulturelt og sosialt betingede konstruksjoner. Innenfor organisasjonsteorien har enten begrepsparet mann–kvinne blitt ignorert, eller så har organisasjoner blitt sett på som en arena hvor disse kjønnsbestemte handlingene skapes og reproduseres. Organisasjoner er med andre ord ikke nøytrale sosiale arenaer, de er heller å betrakte som steder hvor ideer om hva som er henholdsvis mannlig og kvinnelig, og hvilke arbeidsoppgaver som passer best for hvert av de to ulike kjønnene, har blitt etablert.

Dette har også kommet til uttrykk gjennom ulike syn både på organisasjonsmedlemmer og på forskerne innenfor organisasjonsfaget. Organisasjonsmedlemmene har vært ansett som kjønnsnøytrale, alternativt bestående bare av menn. Et eksempel på det er sjefens kjønn som underforstått antas å være mannlig. På samme måte har tekster i organisasjonsfaget ofte vært skrevet som om det ikke fantes noen kvinnelige forskere innen organisasjonsfaget før utover i 1970-årene. Ett av målene våre med denne boken er å peke på betydningen av forskerens forståelse av kjønn og løfte fram henholdsvis kvinnelige og mannlige organisasjonsforskere i de ulike periodene.



Formell–uformell struktur

De fleste organisasjoner har nedfelt skriftlig hva som inngår i de ansattes arbeidsoppgaver. Det er dette vi kaller for stillingsinstruks. I tillegg har alle organisasjoner et organisasjonskart som gir en oversikt over de hierarkiske nivåene (hvor mange ledelsesnivåer organisasjonen har) og de vertikale nivåene (hvor mange avdelinger organisasjonen har). Stillingsinstrukser og organisasjonskart er typisk for en formell struktur, da det er noe som er nedfelt skriftlig og sier noe om hvor beslutningsmyndigheten i en organisasjon ligger, altså hvem som har ansvar for hva. Vi snakker også om formelle ledere. I stillingsinstruksen til en person som er formelt ansatt som leder, står det hvem han eller hun er leder for. Den formelle strukturen sier noe om hvem som er satt til å gjøre hva i en organisasjon. Motsatt har vi uformelle strukturer, som utfyller – og noen ganger motvirker – den formelle strukturen. Den uformelle strukturen sier noe om mønstret av personlig kontakt, samhandling og gruppedannelse som påvirker de ansattes holdninger og adferd.

Vi mener altså at teorier om organisasjoner og organisering er praktiske verktøy som hjelper oss til bedre å forstå hvordan private foretak, statlig forvaltning og kommunal forvaltning fungerer. De ulike begrepsparene vi har presentert, fungerer som et verktøy for å forstå hva ulike teorier kan hjelpe oss med: Ønsker vi å forstå organisasjonsendring, er noen teorier mer hensiktsmessige enn andre. Og ønsker vi å analysere kvinnelig lederskap, finnes det teorier som belyser nettopp det. En lærerbok i organisasjonsteori er derfor å betrakte som en verktøykasse, og de begrepsparene vi bruker i analysen, hjelper oss til å velge riktig verktøy.




Bokens struktur

Boken er delt inn i tre deler. De fleste kapitlene har følgende struktur: (1) introduksjon, (2) gjennomgang av teori, (3) eksempler på studier i organisasjonsfaget, (4) forskningen i organisasjonsfaget i dag og (5) sammendrag.


	Del I inneholder det som anses for å være fagets historie og de grunnleggende retningene som ble etablert før første verdenskrig og i mellomkrigstiden.


	Del II omfatter etterkrigstiden og årene fram til rundt slutten av 1970-årene.


	Del III omfatter perioden fra 1980-årene og fram til i dag.




I slutten av hvert kapittel foreslår vi litteratur som er sentral med hensyn til interessefeltet for det aktuelle kapittelet. Vi har forsøkt å holde oss til viktige tekster og dessuten å ikke referere for omfattende i den løpende teksten. Vi har imidlertid tatt oss den frihet å sitere noe fra ulike bøker som vi anser for å være av betydning for forståelsen av området, og som kan gi en merverdi for leseren.


Kronologisk fremstilling

Det finnes ulike måter å presentere organisasjonssamfunnets framvekst på. Vi har her valgt å holde oss til et kronologisk perspektiv (se figuren). Alternativt hadde det vært mulig å dele boken opp i ulike temaer, eller å beskrive det ut fra ulike tematiske perspektiver. Fordelen med å beskrive den historiske framveksten er at det da blir mulig å se hvordan ulike problemer og situasjoner har vært med på å gi ny innsikt, og hvordan den nye innsikten har formet teoriene. På denne måten blir det mulig å se hva som er nødvendig å forstå ved den aktuelle tidsperioden.

Denne strukturen gjør det også enklere å se hvordan de ulike delene i organisasjonsfaget henger sammen. Kjønnsperspektivet var lenge neglisjert av organisasjonsfaget. Mellom linjene ble det antatt at alle som arbeidet i organisasjoner, var menn, og at ledere var menn, i tillegg til at man antok at alle som skrev om emnet, var menn. Gjennom å lese om de opprinnelige tekstene kan vi se at dette ikke var tilfellet. Kvinner har vært med i studiene – blant annet i Hawthorne-studien (kapittel 5) – og de har i neste omgang vært med på å påvirke hvordan resultatene skal forstås. Kvinner har også skrevet om dette emnet.

Et ytterligere formål med denne boken er at den skal speile organisasjonsteorien generelt, men samtidig gi ekstra plass til det skandinaviske bidraget til organisasjonsforskningen. Det er lett å få inntrykk av at all interessant og relevant kunnskap om organisasjoner og organisering har blitt utviklet i Nord-Amerika, med vekt på amerikanske forhold. For å kompensere for denne amerikaniseringen av organisasjonsfaget vil vi gjennom denne boken vise til flere eksempler fra nordiske bedrifter og organisasjoner, og vi vil referere til skandinavisk forskning innenfor området.

Som i alle oversiktsbøker og introduksjonsbøker kreves det at forfatterne gjør et utvalg fra den enorme mengden artikler, bøker, konferansemateriale og så videre som finnes på området. I noen tilfeller er det å gjøre et slikt utvalg uproblematisk da det finnes et relativt felles syn på hva som betraktes som sentrale elementer i organisasjonsfaget. Andre ganger er meningene betydelig mer delte når det gjelder hvilke studier, bøker og teoretiske perspektiver som har fortjent å bli løftet fram som sentrale i organisasjonsfaget. De personlige preferansene og interesseområdene styres ofte av forfatternes valg. Dette har nok også vært tilfellet i forbindelse med skrivingen av denne boken, men vi har forsøkt å inkludere store deler av organisasjonsteorien og gi et noenlunde rettferdig bilde av ulike teoretiske perspektiver. Vi vil på ingen måte prøve å gi inntrykk av at boken presenterer et strikt objektivt bilde av organisasjonsfaget – den vil være farget av forfatternes interesser og erfaringer. Leseren bør derfor være oppmerksom på at også en lærerbok av denne typen gir et visst rom for personlig fargede utvalg og kommentarer.










DEL I
ORGANISASJONSTEORIENS FORHISTORIE








KAPITTEL 2
Synet på organisering før 1900-tallet


Introduksjon

Organisasjon og organisering oppfattes ofte som fenomener som utvikler seg i takt med at bedriften blir mer omfattende og samfunnets institusjoner blir mer sofistikerte. Ser man nærmere etter, framstår likevel fenomenene som meir almenngyldige enn som så. I dette kapittelet gir vi eksempler på hvordan organisasjoner og organisering kan tolkes i ulike tidsperioder. Vi ønsker også å vise at flere av dagens perspektiver og studier som framstår som moderne innovasjoner, ikke nødvendigvis er det – de kan faktisk spores lenger tilbake enn til 1900-tallet. Kapittelet er inndelt i to tidsperioder:


	Tidlige eksempler på organisering – denne første perioden behandler tegn på organisering i primitive samfunn fram til Romerriket og vikingtiden.


	Organisering av arbeidet under industrialismens framvekst – her beskrives hvordan spesialisering av arbeidet og ledelse utvikler seg i denne tidsperioden.




Avslutningsvis beskrives årsakene til framveksten av nye teorier for organisasjon og organisering på begynnelsen av 1900-tallet.


LÆRINGSMÅL

I dette kapittelet skal du kunne vise til de tidligste eksemplene på organisering. Du skal kunne gjøre rede for kjennetegn ved industrialiseringen og for Adam Smith og hans doktrine om ledelse. Det er viktig å forstå begreper som arbeidsdeling og spesialisering samt hvordan ledelse som fenomen var en viktig del av industrialiseringen. Du skal kunne forklare hvilke erfaringer man gjorde seg gjennom byggingen av USAs jernbaner når det gjaldt ledelse, organisering og ansattes forhold.





Tidlige eksempler på organisering

De tidligste eksemplene på organisering finner forskerne dels i skrevne dokumenter og dels i beskrivelser av såkalte primitive samfunn. Det er for øvrig tydelig at forståelsen som kommer ut av disse tekstene, bygger på de tolkningene som vi gjør ut fra nåtidens perspektiver.

Tegn på avansert sivilisasjon finnes fra det babylonske riket, der tekstilproduksjonen ble styrt gjennom ulike kontrollmetoder og akkordlønn. I tidlige kinesiske skrifter finnes det beskrivelser av prinsipper for planlegging, organisering og kontroll. Her finnes det også spor av hvordan keiser Yao (år 2350 til 2256 f.Kr.) involverte sine rådgivere i store beslutninger som skulle tas, og Sun Tzu skrev 500 år f.Kr. en veiledning som fremdeles er brukbar med hensyn til å organisere militære styrker.

Mosebøkene i Bibelen har dessuten eksempler på ulike former for lederskap, i tillegg til en beskrivelse av det å delegere (se 2 Mosebok kapittel 18) (Wildavsky 1984). De ti bud har av enkelte også blitt tolket som regler for organisering med hensyn til å bevare gruppesolidaritet (Wren 1972).

Et klassisk forbilde på en organisasjon er hentet fra egypternes pyramider. Det hevdes at Kheopspyramiden ble bygd i løpet 20 år av en arbeidsstyrke på over 100 000 personer. Disse menneskene jobbet med pyramiden den ene halvdelen av året, mens resten av året gikk med til det daglige arbeidet knyttet til jordbruk og lignende. Dette kan sammenlignes med å styre en by med 100 000 innbyggere over en tidsperiode på mer enn 20 år, noe som i dag vil bli betegnet som en kompleks organisasjonsutfordring.

Den demokratiske styreformen kommer fra antikkens Hellas og blir fremdeles, riktignok i modifisert form, brukt. I skrifter fra denne tiden finnes det beskrivelser av hvordan de mest hensiktsmessige personene ble valgt ut til ulike arbeidsoppgaver, og videre beskrivelser av hvordan delegering ble brukt for å flytte autoritet nedover i organisasjonene.

Fra Skandinavia kan vi hente eksempler fra vikingene. Et vanlig bilde av en viking er en rå og ubehøvlet kriger som innimellom plyndringstoktene kom hjem for å drikke mengder av mjød i langvarige gilder (Czarniawska og Sevón 2003).

Det kan være vanskelig å dokumentere organiseringsprinsipper fra runesteiner, og andre kilder er også vanskelig tilgjengelige. Snorre Sturlassons Edda beskriver riktignok vikingtiden, men tekstene hans sier trolig mer om hvordan menneskene levde på 1200-tallet, da tekstene hans ble skrevet, enn om hvordan man levde 300 år tidligere.

Nyere forskning viser imidlertid at vikingene ikke var mer voldsomme enn motstanderne deres var. Tvert imot kommer det fram at de var gode til flere ting, som handel, organisering, administrering, politikk, tekniske innovasjoner og skipsbygging (Czarniawska og Sevón 2003).


Organisering av Romerriket

Felles for grekere og romere var spørsmålet om hvordan man skulle håndtere mennesker som over en lang periode levde under krig. For romerne var dette spesielt komplisert, da Romerrikets utbredelse resulterte i et imperium med så mye som cirka 50 millioner mennesker. Hvordan kunne alle disse menneskene styres på best mulig måte? Romerne fikk tidlig bryne seg på hvordan de mest effektivt kunne organisere og kontrollere alle territoriene, det vil si hvordan de kunne opprettholde kontroll, lojalitet og skatteinndrivning i det vidstrakte imperiet.

Romerrikets utvikling kan sees som et tidlig eksempel på byråkratisering (Antonio 1979). Det som skiller Romerriket fra det samfunnet som Max Weber utviklet sin teori om, er graden av modernisering. Riktignok var Romerriket en urban sivilisasjon, hvor byene var drivkraften bak den økonomiske, politiske og kulturelle utviklingen. Folk brukte også penger i byttehandel, både i byene og på landet. I starten var det keiser Augustus som stod bak spredningen av byråkratiske prinsipper fra det militære byråkratiet til de offentlige institusjonene. Gjennom denne manøveren lyktes han med å minske omfanget av korrupsjon og å øke den administrative effektiviteten.

Byråkratiseringen bestod blant annet av å utvikle rutiner i den militære disiplinen, samordne administreringen av statsansatte og dessuten rasjonalisere lovsystemet.

Innledningsvis ble det utviklet rutiner for den militære disiplinen. Legionærene fikk sin ansettelse, trening og pensjon gjennom staten. Et hierarkisk system ble benyttet i forbindelse med de oppgavene som skulle utføres. Relasjonene mellom kontoret og menneskene ble regulert ved hjelp av «ikke-personlige» administrative regler. Ved hjelp av kommandolinjer og streng overvåkning styrte instanser høyere oppe i systemet over dem som befant seg lenger nede i hierarkiet. I tillegg ble det viktig å lage skriftlige dokumenter, for ved hjelp av disse ble det mulig å samordne administreringen av sykepleiere, revisorer, budbringere, inspektører, veibyggere og marinepersonell.

Utviklingen av byråkratiet kan også forklare Romerrikets fall. I det tredje og fjerde århundre etter Kristus ble byråkratiseringen av militæret og staten stadig intensivert for å opprettholde den politiske stabiliteten. Samtidig ble stadig mer av keiserrikets rikdommer konsentrert hos aristokratiet. For å understøtte byråkratiet måtte folk i de lavere klassene betale mer skatt, samtidig som de levde under stadig vanskeligere vilkår som følge av ulike naturkatastrofer. De som styrte, kunne bruke byråkratiet for å kontrollere samfunnet – militært, juridisk og finansielt. Denne situasjonen skapte en negativ spiral som på kort sikt opprettholdt samfunnsordenen på en effektiv måte, men som på lang sikt var destruktiv med hensyn til samfunnsutviklingen (Antonio 1979).




Industrialiseringen i perioden fra 1500- til 1900-tallet

Produksjonssystemet på begynnelsen av 1500-tallet var preget av håndverksmessig tilvirkning i liten skala. De store strukturendringene i det europeiske jordbruket utover på 1700-tallet førte til en samling av jorda på hendene til rike godseiere og en effektivisering av jordbruket som samlet førte til et stort overskudd av arbeidskraft. Parallelt oppstod gradvis en hjemmeindustri, der håndverkere overlot deler av produksjonsarbeidet til gårdbrukere i perioder når disse hadde overskudd på arbeidskraft. Systemet effektiviserte produksjonen, særlig av ull og ulltekstiler (Polanyi 1944). I praksis innebar utviklingen at arbeidet ble delt i ulike arbeidsoperasjoner som ble fordelt på arbeidskraften, slik at f.eks. karding, spinning og veving ble rutineoppgaver utført av spesialiserte arbeidere. Dette var det første trinnet i en prosess der arbeideren gikk fra å være en uavhengig håndverks- eller gårdsarbeider til å bli industriansatt. Systemet ble gradvis industrialisert, delvis som et resultat av tekniske nyvinninger; kostbart maskinelt utstyr som radikalt økte produksjonen (den industrielle revolusjon). Den nye teknologien skapte et behov for mer kapital til investeringer i det nødvendige utstyret.

Adam Smith regnes for å være en av de fremste forfatterne når det gjelder ledelse av foretak på slutten av 1700-tallet. Som en kritikk av tidligere økonomiske doktriner skrev han boken The Wealth of Nations i 1776. Han var inspirert av opplysningstidens ideer, som på 1700-tallet begynte å prege samfunnet. På 1600-tallet hadde det skjedd en utvikling innenfor naturvitenskapen som gjorde at oppmerksomheten nå ble rettet mot framskritt og vitenskapelig utvikling. Tidligere var menneskets posisjon i samfunnet gitt ut fra religion og sosial tilhørighet, men etter hvert begynte store tenkere å hevde at det faktisk var mulig å endre sin egen stilling i samfunnet. Man mente at menneskets mest grunnleggende drivkraft var å forbedre sine egne forhold, å maksimere egen tilfredstillelse og lykke (Reich 2000).

Kjernen i markedsmekanismen var ifølge Smith spesialisering av arbeidskraften. Smith skrev om flere sentrale problemer knyttet til det å lede. Enkelte påstår at han mente noe annet med arbeidsdeling enn det vi selv tror han gjorde. Smiths argumentasjon for arbeidsfordeling og det frie marked ble støttet av opplysningstidens filosofi og ble ytterligere en grunn til å rasjonalisere fabrikksystemet. Gjennom arbeidsdeling skulle hele samfunnet tjene på den økte produksjonen idet de voksende markedene hadde behov for stadig flere produkter (Wren 1972).


Organisering, styring og ansettelse

Begrepet ansatt er ganske nytt, og oppstod først på slutten av 1800-tallet med det innholdet vi i dag legger i det. Ansatte, sjefer og management er alle sammen betegnelser og fenomener som ble utviklet parallelt med hjemmeindustrisystemet, men det tok tid før de ulike posisjonene ble formet. Ettersom lønnstakere tidligere hadde vært selvbestemmende og hadde levd nær naturen, måtte det en psykologisk tilpasning til for at de skulle passe inn i det industrialiserte systemet (Dillard 1967). Arbeidskraften i fabrikkene, som ble rekruttert blant bøndene, måtte læres opp, noe som var vanskelig ettersom bøndene ikke kunne lese. De første sjefene måtte derfor undervise ved hjelp av tegninger og muntlige instruksjoner og ved at de ansatte fikk prøve seg fram selv. De som kom fra jordbruket, var vant til å ha mange og varierte arbeidsoppgaver, mens i fabrikkene var oppgavene de ble satt til å utføre, mer spesialisert og forenklet. Det medførte at arbeiderne ikke fikk utnyttet sin allsidige kompetanse (på engelsk: deskilling). Samtidig måtte de ansatte disiplineres til å utvikle de vanene som krevdes og passet inn i fabrikksystemets arbeidsmåte, som for eksempel at de måtte passe tiden og holde seg til plassen sin.

Siden de ansatte ikke lenger eide produksjonsmidlene, og siden de solgte arbeidskraften sin, oppstod nå et tydelig skille mellom arbeid og kapital. Lønnen var lav ettersom det «naturlige» lønnsnivå ble ansett for å være det som akkurat dekket arbeiderens eksistensminimum. Og det fantes ingen fagforeninger på den tiden. Ved innføringen av kunstig belysning var det mulig å øke lengden på arbeidsdagen, den fikk nå en varighet på mellom 14 og 18 timer. Det uregulerte arbeidsmarkedet førte til at de ansatte måtte ta seg arbeid under forferdelige forhold. På begynnelsen av 1800-tallet bestod arbeidsstokken ved fabrikkene av opptil 75 prosent kvinner og barn. Barn kunne begynne å arbeide ved fabrikkene når de var fem år gamle, og de jobbet enkelte ganger i opptil 14 timer om dagen. Ikke overraskende sovnet de ofte på arbeidsplassen sin.

Arbeidsdeling og spesialisering i fabrikkene medførte et behov for styring og samordning av arbeidet (Wren 1972). Det innebar at noen entreprenører ble både innovatører og sjefer på fabrikkene. Men når bedriftene vokste seg større, fant entreprenørene ut at de ikke kunne kontrollere alt selv, og de begynte derfor å delegere ansvar til undersjefer.

På grunn av ulike tenkemåter innen henholdsvis kirken, militæret og forretningslivet, kunne ikke sjefene i fabrikkene lære av erfaringene kirken og militæret hadde. Derfor utviklet de sin egen stil, og de løste de problemene som oppstod på sin egen måte. I de første skriftene som handlet om en sjefs oppgaver, skrev Montgomery i 1832 og 1835 at oppgavene til sjefen bestod i å avgjøre hvorvidt arbeidets kvalitet og kvantitet var bra, å reparere maskiner, holde kostnadene nede og holde streng disiplin blant de ansatte. Det dreide seg om å være rettferdig, upartisk, besluttsom og alltid på vakt for å forhindre at det oppstod feil i produksjonen (Wren 1972).



Mer gjennomtenkt ledelse

Entreprenøren Robert Owen, iblant kalt den utopiske sosialisten (Wren 1972), var en fabrikkeier som på slutten av 1700-tallet og begynnelsen av 1800-tallet forsøkte å forbedre de ansattes levekår. Owen var opptatt av å utvikle mer anstendige arbeidsforhold, gi de ansatte en lønn de kunne leve av, og lage skoler for de ansattes barn (Hunt 1972). Owen grunnla sin første fabrikk da han var 18 års gammel, og han påstod gjennom hele sitt yrkesaktive liv at andre fabrikkeiere ikke forstod seg på mennesker, og at de var sneversynte og kortsiktige i tankegangen. Fabrikkeiere kunne investere dyrt i maskiner, spesialisere arbeidskraften og kutte kostnader, men de gjorde ingenting for å bedre de ansattes situasjon. Owen er mest kjent for sitt forsøk på å forbedre produksjonen i fabrikken ved hjelp av et subtilt system som gikk ut på å anerkjenne de ansattes arbeidsinnsats. (Kollegaene hans benyttet seg av disiplin og straff i samme øyemed.) Owen bygde også hjem til de ansatte – hus med to rom og renovasjonsordning, i motsetning til i andre arbeiderområder hvor søppelet fløt overalt. Han ansatte ingen barn under 10 år, og barn fikk ikke arbeide mer enn 11 til 13 timer per døgn. Barn som var ansatt, skulle ikke bli straffet, og det var satt av tid til måltider for dem. Men Owen hadde samme mål som alle andre fabrikkeiere, det vil si å maksimere gevinsten. Noen mener at han var en svært framgangsrik leder av en lønnsom bedrift (George 1972), mens andre mener det motsatte (Wren 1972).



Erfaringen fra jernbaneutbyggingen i USA

På midten av 1800-tallet begynte arbeidet med å bygge ut jernbanen i USA. Ettersom jernbaneprosjekter er svært omfattende og kostbare, kunne de ikke finansieres av enkeltstående bedriftseiere. Dermed vokste jernbaneaksjeselskaper fram. Prosjektene kunne ikke ledes av eierne, som det var for mange av, de måtte i stedet ledes av profesjonelle sjefer. Jernbaneselskapene var så store at det var nødvendig å operere med mellomledere, det vil si sjefer som ledet andre sjefers arbeid, og som rapporterte til sjefene over seg. Det administrative hierarkiet som ble bygd opp gjennom jernbaneprosjektene, gjorde at sjefene kunne gjøre en livstidskarriere i disse bedriftene, i motsetning til dem som jobbet i for eksempel tekstilindustrien. Det førte videre til at ledelse ble mer profesjonalisert, og det utviklet seg i det store og hele et mer profesjonelt syn på arbeid og lederskap (Chandler 1977).

Jernbaneselskapene ble de første organisatoriske strukturene med nøye definerte linjer med hensyn til ansvar, myndighet og kommunikasjon mellom hovedkontoret, avdelingskontorene og feltenhetene. Daniel McCallum, en av de første jernbanesjefene, mente at lønn og bonuser skulle baseres på meritter, og at det skulle ligge et klart definert autoritetshierarki til grunn. Med enhetlige uniformer ble de ansattes muligheter til å opptre etter eget forgodtbefinnende begrenset da klærne gjorde at de måtte representere bedriften på rett måte (Barley og Kunda 1992).

I 1880-årene ble industriell forbedring en slags trend. For å forbedre de ansattes vilkår ble det bygd biblioteker i tillegg til andre rekreasjonsmuligheter. De ansatte og deres familier fikk også tilbud om utdanning. I tillegg ble det etablert velferdsforeninger, og det ble gjort en innsats for å forbedre fabrikkenes estetiske og hygieniske forhold. En av de største foregangsmennene for moderne foretak var Cornelius Vanderbilt, som stiftet «Young Men’s Christian Association» (YMCA), som ble opprettet i de nye samfunnene langs jernbanelinjene. Formålet var å bistå med å dekke jernbanearbeidernes fysiske og åndelige behov, men også å motvirke alkoholisme og på den måten fostre en mer pålitelig arbeidskraft.

Ettersom selskapene vokste, ble det stadig vanskeligere å lede de ansatte ansikt til ansikt. Samtidig innebar behovet for arbeidskraft at det ble ansatt nyankomne immigranter som hadde andre vaner og annen oppførsel, og ikke minst andre ideer om arbeidet i seg selv, enn de innfødte (Barley og Kunda 1992). Parallelt ble industrilønnene redusert med 25 prosent i perioden fra 1868 til 1879. Antallet immigranter økte i tilsvarende takt (Jaques 1996).

Kombinasjonen av det økte antallet immigranter med sosialistiske holdninger, dårligere lønninger og framveksten av fagforeninger førte til konfrontasjoner på arbeidsmarkedet. Arbeidsgiverne begynte dermed å forstå at det var bedre å ha et arbeidsmarkedssystem som bygde på samarbeid, enn et system som bygde på konflikt. Samtidig ville de gjøre selskapene til kjernen i de ansattes liv (noe de gjorde gjennom å bygge arbeiderboliger og ulike fellesgoder som skoler, kirker og biblioteker) for å holde orden i samfunnet og for å kunne utføre arbeidet i fredelige former. Ledelsen ble også viktig i denne sammenhengen. Barley og Kunda uttrykker at det var viktigere å forbedre de ansatte enn å forbedre forholdene de arbeidet under.




Sammendrag

Gjennom å lese historiske beskrivelser ser vi at spørsmål rundt organisering og organisasjon har være aktuelle i de fleste samfunn. Fra begynnelsen av industrialismen og fram til slutten av 1800-tallet handlet det om at arbeidskraften ble mer spesialisert, arbeidsoppgavene ble delt opp, og rutineoppgaver ble mer vanlig. For dette arbeidet, som tidligere hadde blitt styrt gjennom disiplin og straff, ble det nå i stadig større grad innført mer normative metoder, alt fra symbolske karaktersettinger til bedriftsuniformer som bidrar til at den ansatte får et personlig ansvar for hvordan selskapet representeres. Felles for tankene rundt ledelse og styring av organisasjoner før 1900-tallet var at alle handlet om teknikker mer enn om organiseringsprinsipper. Ledelse handlet om finansiering, produksjonsprosesser og anskaffelse av arbeidskraft – ikke om rasjonelle metoder. Det var først med scientific management (se kapittel 3) i Taylors ånd at den rasjonelle lederen ble tatt opp på organisasjonsscenen. På 1800-tallet hadde ikke verktøyene, teknikkene og strategiene for moderne lederskap blitt tatt i bruk ennå, men forutsetningene var allerede skapt. Eierskap var nå skilt fra lederskap, lederskap var skilt fra arbeidskraft, og arbeidskraft var skilt fra dem som eide produksjonsressursene. Dermed hadde kapitalismen fått gjennomslag i den vestlige verden.


Forslag til videre lesning

For å få et overblikk over organisering og organisasjon fram til 1500-tallet er Daniel A. Wrens bok The Evolution of Management Thought (1972) og Claude S. Georges bok The History of Managment Thought (1972) fine å lese. Når det gjelder hvordan rasjonelle og normative diskurser har preget ledelsesforskningen mellom 1870 og 1990, er dette beskrevet av Stephen R. Barley og Gideon Kunda (1992). Machiavellis Fyrsten fra 1513 er en bok som ofte blir anbefalt på lederkurs i næringslivet.

Karl Marx (1867) skriver om de lave lønningene under industrialismen og omtaler det han kaller «den jernharde lønnsloven», som sørger for at lønningene er så lave at arbeiderne bare så vidt skal kunne reprodusere seg selv i det omfang behovet for ny arbeidskraft tilsier. Friedrich Engels’ (1845) far drev og eide fabrikker i Manchester-området. Selv skrev han boken The Condition of the English Working Class, som handler om det industrialiserte England og de usle levekårene folk levde under. Engels’ kollega Karl Marx bevitnet senere hvordan industrialiseringen påvirket leveforholdene, noe som sannsynligvis førte til at Marx utviklet sitt negative syn på kapitalismen. En annen bok som kan være verdt å lese, er The Making of the English Working Class av Edward Palmer Thompson (1964).

